பள்ளம் – ஆழமும் அகலமுமாக அமைந்த குழி நொடி – மேடும் தணிவுமாக அமைந்த வழி பள்ளம் நொடி பார்த்து வண்டியை நடத்துமாறு சொல்வது வழக்கு. பள்ளத்தில் வண்டி இறங்கினால் ஏறுதற்கு இடர்; நொடியில் ஓட்டினால் தூக்கித் தூக்கி அடித்துத் தொல்லையுண்டாம். நொடிக்கு வறுமைப் பொருள் உண்மை “நோய் நொடி” என்பதில் காண்க. பள்ளம்-வயல் நிலம்; வயல் நிலத்து அல்லது மருத நிலத்து வாழ்வு பற்றி எழுந்த நூல் பள்ளுநூல்; பின்னே பள்ளு ‘பாடல்’ என்னும் பொருளில் வந்தது. ‘ ஆடுவோமே பள்ளு பாடுவோமே’ என்பது அது. பழி – பொருந்தாச் செயல் செய்தலால் இம்மையில் உண்டாகும் பழிப்பு. பாவம் – தீவினை செய்தலால் மறுமையில் உண்டாகும் தீயநிகழ்வு. பழி-வசைச்சொல்; பழியஞ்சித்தேடிப் பகுத்துண்ண வேண்டும் என்பார் வள்ளுவர். ‘பழியோரிடம் பாவமோரிடம்’ என்பதில் பழி என்பது பழிக்கு ஆளாம் குற்றத்தைக் குறித்தது. பாவம் என்பது தண்டனையைக் குறித்தது. பாவம்-அகன்றது; அகன்று செல்வது என்னும் பொருளது. ஒன்றைத் தொட்டு ஒன்றாக விரிந்து கொண்டே வரும் தீவினைகளை இயற்றுவது பாவமாகும். முன்னதிற் பின்னது கொடுமை மிக்கது என்பது கருதுக.